భారత ఆర్థిక వ్యవస్థ భేష్‌..
- ఇంకా నత్తనడకలోనే ప్రపంచం : ఎఫ్‌ట్యాప్సీ ఉత్సవాల్లో రాష్ట్రపతి ప్రణబ్‌ ముఖర్జీ
నవతెలంగాణ,వాణిజ్యవిభాగం: ప్రపంచంలోని ప్రధాన ఆర్థిక వ్యవస్థలు నత్తనడకలోనే ఉన్నాయని రాష్ట్రపతి ప్రణబ్‌ ముఖర్జీ అన్నారు. అయినా భారత ఆర్థిక వ్యవస్థ రాణిస్తోందని పేర్కొన్నారు. ఫెడరేషన్‌ ఆఫ్‌ తెలంగాణ అండ్‌ ఆంధ్రప్రదేశ్‌ చాంబర్స్‌ ఆఫ్‌ కామర్స్‌ అండ్‌ ఇండిస్టీ (ఎఫ్‌టాప్సీ) శతాబ్ది ఉత్సవాలకు రాష్ట్రపతి ముఖ్య అతిథిగా పాల్గొన్నారు. శుక్రవారం హైదరాబాద్‌లోని హైటెక్స్‌లో జరిగిన ఈ ఉత్సవాల్లో ఆయన ఎఫ్‌ట్యాప్సీ 'శతక్‌ శతక్‌ ప్రగతి' వీడియోను ఆవిష్కరించారు. అనంతరం మాట్లాడుతూ ఎఫ్‌టాప్సీని 1917లో ప్రారంభించి దినదినాభివృద్ధితో 100 ఏండ్లకు చేర్చడం సంతోషకర అంశమన్నారు. వందేళ్ల క్రితం మొదటి ప్రపంచ యుద్దంతో ఫ్రాన్స్‌, జర్మనీ భారీగా నష్టపోయాయని గుర్తు చేశారు. కాని ఆ సమయంలో భారత్‌ తనకంటూ ఓ గుర్తింపు వైపు పయనం ప్రారంభించిందన్నారు. వంద ఏండ్లలో అనేక పెద్ద మార్పులు జరిగాయని పేర్కొన్నారు. ఆర్థిక వ్యవస్థలో వృద్ధి రేటు చోటు చేసుకుందని ప్రణబ్‌ అన్నారు. ఉపాధి, అహారం, విద్యా, వైద్య రంగాల్లో పుంజుకున్నామన్నారు. భారత దేశం అభివృద్ధి చెందుతున్న దేశం అనడంలో ఎలాంటి అనుమానం లేదన్నారు. గత 15 ఏండ్ల నుంచి మెరుగైన వృద్ధి రేటు సాధిస్తున్నామని పేర్కొన్నారు.
అమెరికాలో 2008లో చోటు చేసుకున్న పెద్ద ఆర్థిక సంక్షోభాన్ని ముందుగా ఎవరూ గుర్తించలేకపోయారని ప్రణబ్‌ పేర్కొన్నారు. అయితే ఈ పరిణామం కొత్తగా జీ-20 గ్రూపు ప్రారంభానికి నాందీ పలికిందన్నారు. ఇందులో ఆయా దేశాల ఆర్థిక శాఖ మంత్రులు, సెంట్రల్‌ బ్యాంకు గవర్నర్లు సభ్యులుగా ఉన్నారని తెలిపారు.. ప్రపంచ ఆర్థిక వ్యవస్థకు ఈ గ్రూపు కీలకమైందిగా అభివర్ణించారు. మొత్తం ప్రపంచ ఆర్థిక వ్యవస్థలో ఈ జీ-20 దేశాలు 85 శాతం జీడీపీ వాటా, 75 శాతం వాణిజ్య వాటా చొప్పున కలిగి ఉన్నాయన్నారు. ప్రపంచంలోని ముఖ్యమైన ఆర్థిక వ్యవస్థలు కుంటుబడుతున్నాయని ప్రణబ్‌ పేర్కొన్నారు. కాగా భారత ఆర్థిక వ్యవస్థ ముందుకు సాగుతుందన్నారు.
గ్రేట్‌ బ్రిటన్‌ ఆర్థిక వ్యవస్థను భారత్‌ మించిపోనుందన్న అంచనాలు వస్తున్నాయని పేర్కొన్నారు. గత మూడేండ్ల నుంచి బ్రిటన్‌లో భారత పెట్టుబడులు భారీగా పెరిగాయన్నారు. మన దేశ కంపెనీలు అక్కడ అత్యధిక మందికి ఉపాధి కల్పిస్తున్నామన్నారు.ఎఫ్‌ట్యాప్సీ ప్రెసిడెంట్‌ రవీంద్ర మోడీ ప్రారంభోపన్యాసం చేశారు. ఈ సందర్బంగా ఆయన మాట్లాడుతూ రానున్న వందేండ్లకు గాను తామూ ఒక మిషన్‌ను ఏర్పాటు చేసుకున్నామన్నారు. త్వరలో జీఎస్‌టీ కోసం ట్రైనీంగ్‌ సెంటర్‌, అలాగే ఒక ఐపీఆర్‌ కేంద్రాన్ని ఏర్పాటు చేస్తున్నామని వెల్లడించారు. 1917లో 31 మంది సభ్యులతో ప్రారంభమైన ఎఫ్‌ట్యాప్సీ ఇప్పుడు 3000 పైగా సభ్యులను కలిగి ఉందన్నారు. ఈ కార్యక్రమంలో గవర్నర్‌ ఈఎస్‌ఎల్‌ నరసింహన్‌, తెలంగాణ ఉప ముఖ్యమంత్రి మహమూద్‌ అలీ, ఎఫ్‌ట్యాప్సీ మాజీ అధ్యక్షులు, ఇతర సభ్యులు పాల్గొన్నారు.
మీ స్నేహితులకు రికమెండ్ చెయ్యండి